Mysteriet på Eidsvoll: Hvem stjeler drikkevannet?
Saken ble først omtalt av Eidsvoll Ullensaker Blad. Etter at mange kubikkmeter med drikkevann er sporløst borte, har kommunen satt inn ressurser for å prøve å lete etter synderen. Rune Helberg i Eidsvoll kommune, er satt på saken. Men detektivarbeidet har vist seg å være vanskelig - Det tappes vannmengder på tilsvarende 100 kubikkmeter pr. time. Dette er veldig store vannmengder på kort tid, sier Helberg til VG. Han påpeker at det ikke er snakk om noen vanlig lekkasje. Siden i sommer har noen eller noe ført til at kommunen mister mange kubikkmeter med drikkevann. Én av teoriene er at noen som henter vannet med store tankbiler. - Vi håper jo nå at folk vil si ifra hvis de ser noe mistenkelig.Kommunen har ikke vurdert å sette opp overvåkningskameraer i området, og Helberg påpeker at det godt kan være en uskyldig feil på det private anlegg som gjør at vannet tappes ut i store mengder. - Det kan også være svikt i styringssystemer ved anlegg som gjør at ventiler åpnes, men vi holder alle muligheter åpne. Resultatet av vanntapet er at flere husstander i området opplever lite trykk i springen, og flere har også opplevd at vannet blir brunt. - Når man får en voldsom uttømming av vann, vil partikler som sitter fast i røret spyles ut med uttømmingen, noe som resulterer i brunt vann. I morgen får kommunen tilsendt loggere som skal være med å loggføre uttappingen, slik at stedet hvor uttappinger skjer kan spores opp. - Vi håper vi har mulighet til å finne kilden, sier han.
Drikkevannet i Eidsvoll forsvinner, og ingen vet hvem som står bak tyveriet. Nå har de satt en egen detektiv på saken.